**A közérdekű adatok megismerésére irányuló igény elintézésének eljárási szabályai**

A közérdekű adat megismerése iránti kérelmet a Komárom-Esztergom
Vármegyei Katasztrófavédelmi Igazgatósághoz szóban, írásban vagy elektronikus úton, a
komarom.titkarsag@katved.gov.hu e-mail címre bárki nyújthat be.

Kérjük, hogy igénye benyújtását megelőzően győződjön meg arról, hogy a megismerni kívánt
adatot a Belügyminisztérium Országos Katasztrófavédelmi Főigazgatóság (a továbbiakban: BM OKF) és a Komárom-Esztergom Vármegyei Katasztrófavédelmi Igazgatóság (a továbbiakban: KE-VMKI) közzétételi listái (Közérdekű adatok adatbázisa) tartalmazza-e, mert ezekben a listákban számos, közérdeklődésre számot tartó információ ismerhető meg.

Honlapunkon részletes tájékoztatást kaphat a katasztrófavédelem feladatairól, az
egyes szervezeti elemeket bemutató leírások támpontot adhatnak a tekintetben,
hogy az Önt érdeklő közérdekű adatok tekintetében a KE-VMKI adatkezelőnek minősül-e.

A közérdekűadat-megismerési igények megválaszolását a hivatásos
katasztrófavédelmi szerv az információs önrendelkezési jogról és az
információszabadságról szóló 2011. évi CXII. törvényben, továbbá az Adatvédelmi
és Adatbiztonsági Szabályzatban rögzítettek alapján, az alábbiak szerint végzi:

A hivatásos katasztrófavédelmi szervek valamely területi szervét érintő adatigényt
az illetékes Katasztrófavédelmi Igazgatósághoz kell benyújtani.

Az adatvédelmi tisztviselő intézi a KE-VMKI és a helyi szerv által kezelt adatokra irányuló
közérdekűadat-megismerési igényeket, amennyiben a kérelem nem valamennyi hivatásos
katasztrófavédelmi szerv által kezelt vagy a BM OKF-fel közösen kezelt adat kiadására
irányul.

Amennyiben a kért adatok besorolása nem egyértelmű vagy az ügy bonyolultsága azt
indokolja, az adatvédelmi tisztviselő a BM OKF információszabadsággal foglalkozó
tisztviselőjének állásfoglalását kéri.

Az adatvédelmi tisztviselő a kérelem kézhezvételekor haladéktalanul megvizsgálja, hogy a
kérelem teljesítéséhez szükséges alábbi alapvető információk rendelkezésre állnak-e:

a) az igénylő neve vagy megnevezése;
b) az értesítések és a válasz megküldéséhez szükséges elérhetőség;
c) az igényelt adatok pontos meghatározása.

Amennyiben az igény nem tartalmazza az igény teljesítéséhez szükséges adatokat – ideértve
azt az esetet is, ha az adatigénylő a megismerni kívánt adatot nem tudja pontosan megjelölni –
az adatvédelmi tisztviselő haladéktalanul, de legkésőbb az igény kézhezvételét követő 5
napon belül felhívja az adatigénylőt az igény pontosítására.

Az adatvédelmi tisztviselő az igény pontosításának elmulasztása esetén figyelmezteti az
adatigénylőt arra, hogy amennyiben a pontosítást elmulasztja, igényének teljesítése részben
vagy egészben meghiúsul.

Amennyiben az igényelt adatot már nyilvánosságra hozták, a KE-VMKI az adatigényt
ezen nyilvános forrás megjelölésével válaszolja meg.

Az igényelt adatot tartalmazó nyilvános forrás megjelölése kizárólag abban az esetben
helyettesíti az igény teljes egészében történő megválaszolását, amennyiben a nyilvánosságra
hozott adatok megegyeznek a kiadni kért adatokkal.

Amennyiben az igény 15 nap alatt nem teljesíthető, különösen, amennyiben az adatok az
igényelt csoportosításban nem állnak rendelkezésre és azok kigyűjtése a határidőn belül
objektív okból nem lehetséges, vagy az igény nagyszámú, nagy terjedelmű adatra vonatkozik,
az ügyintézési határidő további 15 nappal meghosszabbítható.
Ebben az esetben az adatigénylőt az adatvédelmi tisztviselő az igény kézhezvételétől
számított 15 napon belül tájékoztatja a határidő meghosszabbításának okáról.

Ha az igénylő az adatokat tartalmazó dokumentumról, vagy dokumentumrészről másolatot kíván kérni, a másolat készítésével felmerült, az Infotv. 29. § (5) bekezdésében meghatározott költségek az igénylővel szemben érvényesíthetők, a közérdekű adat iránti igény teljesítéséért megállapítható költségtérítés mértékéről szóló 301/2016. (IX. 30.) Korm. rendeletben foglaltak szerint.

Arról, hogy a másolatként igényelt dokumentum vagy dokumentumrész jelentős
terjedelmű, továbbá a költségtérítés mértékéről, valamint az adatigénylés
teljesítésének a másolatkészítést nem igénylő lehetőségeiről az igénylőt az
adatvédelmi tisztviselő az igény beérkezését követő 15 napon
belül tájékoztatja.

Amennyiben az igénylő a költségtérítésre vonatkozó kalkulációban foglaltakat
elfogadja, és az összeget a KE-VMKI részére a kapott tájékoztatásban szereplő
bankszámlaszámra megfizeti, az adatigényt a KE-VMKI az ügyintézési határidőből
rendelkezésre álló időn belül, ha az a dokumentum vagy dokumentumrész, amelyről
az igénylő másolatot igényelt, jelentős terjedelmű, a költségtérítésnek az igénylő általi
megfizetését követő 15 napon belül teljesíti.

Az igény teljesítése során a KE-VMKI kiemelt figyelmet fordít arra, hogy a közérdekű
adatok közlése ne járjon mások jogainak, vagy törvény alapján korlátozottan
megismerhető adatok bizalmasságának sérelmével.

Ha a közérdekű adatot tartalmazó dokumentum az igénylő által meg nem ismerhető
adatot is tartalmaz, a másolaton a meg nem ismerhető adatot a KE-VMKI
felismerhetetlenné teszi olyan módon, hogy a korlátozottan megismerhető adatok
tartalmára megalapozott következtetést ne lehessen levonni, ugyanakkor az igénylő
által megismerhető adatok ne essenek kitakarás alá.

Az elutasított kérelmekről, valamint az elutasítások indokairól a KE-VMKI
adatvédelmi tisztviselője nyilvántartást vezet, és az abban
foglaltakról minden évben január 31-éig tájékoztatja a Nemzeti Adatvédelmi és
Információszabadság Hatóságot.

Az igénylés alapján történő adatszolgáltatás esetén az adatigénylő személyazonosító
adatai csak annyiban kezelhetőek, amennyiben az az igény teljesítéséhez – beleértve
az esetleges költségek megfizetését és az azonos igénylőtől, egy éven belül beérkezett
jelleg ellenőrzését – elengedhetetlenül szükséges.

Az adatigény beérkezésétől számított 1 éves időtartam lejártát követően az igénylő
személyes adatait a KE-VMKI az ügyiratokból haladéktalanul törli. A törlésről az ügy
előadója kitakarással gondoskodik.

A KE-VMKI adatvédelmi tisztviselője:

dr. Takács Piroska Julianna tű. őrgy.

Szolgálati helye: Komárom-Esztergom Vármegyei Katasztrófavédelmi Igazgatóság Hivatala

2800 Tatabánya, Szent Borbála út 16.

Telefon: 06 (34) 512-077

komarom.titkarsag@katved.gov.hu